Κανονισμός (ΕΚ) αριθ. 2342/2003 της Επιτροπής

της 29ης Δεκεμβρίου 2003

για τη χορήγηση στη Σοσιαλιστική Δημοκρατία της Σρι Λάνκα του ευεργετήματος των ειδικών καθεστώτων ενθάρρυνσης για την προστασία των δικαιωμάτων των εργαζομένων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2501/2001 του Συμβουλίου, της 10ης Δεκεμβρίου 2001, για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2002 έως τις 31 Δεκεμβρίου 2004(1), όπως τροποποιήθηκε τελευταία από τον κανονισμό (ΕΚ) αριθ. 1686/2003, της Επιτροπής(2), και ιδίως το άρθρο 18 παράγραφος 1,

Εκτιμώντας τα ακόλουθα:

(1) Το τμήμα 1 του τίτλου ΙΙΙ του προαναφερόμενου κανονισμού προβλέπει τη δυνατότητα χορήγησης ειδικών καθεστώτων ενθάρρυνσης για την προστασία των δικαιωμάτων των εργαζομένων.

(2) Με επιστολή της 17ης Ιανουαρίου 2002, η Σοσιαλιστική Δημοκρατία της Σρι Λάνκα υπέβαλε αίτηση χορήγησης των ως άνω καθεστώτων δυνάμει του προηγούμενου κανονισμού (ΕΚ) αριθ. 2820/98 του Συμβουλίου, της 21ης Δεκεμβρίου 1998, για την εφαρμογή πολυετούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001(3), όπως τροποποιήθηκε τελευταία από τον κανονισμό (ΕΚ) αριθ. 2586/2001(4), και παρείχε τα στοιχεία που αναφέρονται στο άρθρο 11 του εν λόγω κανονισμού. Με επιστολή της 6ης Φεβρουαρίου 2002, η Σρι Λάνκα επιβεβαίωσε ότι εμμένει στο αίτημά της βάσει του κανονισμού (ΕΚ) αριθ. 2501/2001, παρέχοντας τις πληροφορίες που αναφέρονται στο άρθρο 15 του εν λόγω κανονισμού.

(3) Η Επιτροπή δημοσίευσε σημείωμα(5) ανακοινώνοντας το αίτημα της Σρι Λάνκα.

(4) Ορισμένα ενδιαφερόμενα μέρη υπέβαλαν τις παρατηρήσεις τους στην Επιτροπή.

(5) Το αίτημα εξετάστηκε από την Επιτροπή που προέβη επίσης σε αξιολογήσεις και σε επαλήθευση στη Σρι Λάνκα.

(6) Η αξιολόγηση στη Σρι Λάνκα είχε ως αποτέλεσμα να προκύψουν διάφορα ζητήματα που η Επιτροπή έθεσε στην κυβέρνηση της Σρι Λάνκα. Με επιστολή της 20ής Μαρτίου 2003, η κυβέρνηση της Σρι Λάνκα απάντησε στα εν λόγω ζητήματα, ενημερώνοντας σχετικά με μέτρα που έχουν ήδη ξεκινήσει ή που αναλαμβάνονται για την αντιμετώπιση ορισμένων θεμάτων.

(7) Με βάση τα πορίσματα της αξιολόγησης και με στόχο την αντιμετώπιση των εν λόγω ζητημάτων από την κυβέρνηση της Σρι Λάνκα, η Επιτροπή εκφράζει την ικανοποίησή της ως προς το ότι η εθνική νομοθεσία της Σρι Λάνκα ενσωματώνει την ουσία των προδιαγραφών που ορίζονται στις συμβάσεις της ΔΟΕ αριθ. 29, 87, 98, 100, 105, 111, 138 και 182 και ως προς το ότι οι αρχές της Σρι Λάνκα έχουν λάβει τα απαραίτητα μέτρα για την αποτελεσματική εφαρμογή και παρακολούθηση των εν λόγω διατάξεων.

(8) Η Σρι Λάνκα έχει δεσμευθεί να διασφαλίσει την αποτελεσματική εφαρμογή και τον έλεγχο των ειδικών καθεστώτων, καθώς και τη διοικητική συνεργασία που αναφέρεται στο άρθρο 15 του προαναφερθέντος κανονισμού.

(9) Είναι, συνεπώς, σκόπιμο να εγκριθεί το αίτημα και να χορηγηθούν όλα τα ευεργετήματα έως τη λήξη της ισχύος του υφιστάμενου κανονισμού (ΕΚ) αριθ. 2501/2001.

(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής γενικευμένων προτιμήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Χορηγείται στη Σρι Λάνκα το ευεργέτημα των ειδικών καθεστώτων ενθάρρυνσης για την προστασία των δικαιωμάτων των εργαζομένων που αναφέρεται στο τμήμα 1 του τίτλου ΙΙΙ του κανονισμού (ΕΚ) αριθ. 2501/2001.

2. Τα προϊόντα που περιλαμβάνονται στα καθεστώτα αυτά απολαύουν των δασμολογικών προτιμήσεων που αναφέρονται στο άρθρο 8 παράγραφος 1 του κανονισμού (ΕΚ) αριθ. 2501/2001, υπό τους όρους που καθορίζονται στο άρθρο 19 του εν λόγω κανονισμού.

Άρθρο 2

Ο παρών κανονισμός αρχίζει να ισχύει την πρώτη ημέρα του δεύτερου μήνα που ακολουθεί τη δημοσίευσή του στην Επίσημη Εφημερίδα της Ευρωπαϊκής Ένωσης και ισχύει έως τη λήξη της ισχύος του κανονισμού για τις ΓΔΠ αριθ. 2501/2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Δεκεμβρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 346 της 31.12.2001, σ. 1.

(2) ΕΕ L 240 της 26.9.2003, σ. 8.

(3) ΕΕ L 357 της 30.12.1998, σ. 1.

(4) ΕΕ L 345 της 29.12.2001, σ. 12.

(5) ΕΕ C 95 της 19.4.2002, σ. 14.